C 47/94
SK
Úradný vestník Európskej únie
7.2.2023
Streda 6. júla 2022
23. nabáda orgány, aby zintenzívnili spoluprácu a výmenu údajov o nezvestných osobách a zabezpečili odškodnenie pre rodiny civilných obetí a poskytli im záruky, že sa takéto činy už nebudú opakovať, a bezpečný návrat utečencov a vnútorne vysídlených osôb, dodržiavanie ich práv v plnom rozsahu a vrátenie ich majetku alebo odškodnenie nenávratného majetku, a to na vnútroštátnej aj regionálnej úrovni;
24.
víta úsilie miestnych a medzinárodných organizácií vrátane Medzinárodnej komisie pre nezvestné osoby o objasnenie prípadov viac než 30 000 osôb, ktoré zmizli počas konfliktov na území bývalej Juhoslávie v 90. rokoch minulého storočia, a viac než 8 000 obetí genocídy v Srebrenici; pripomína, že 7 200 osôb je stále nezvestných;
25.
víta a podporuje zmeny trestného zákona Bosny a Hercegoviny, ktoré prijal vysoký predstaviteľ, ktorými sa zakazuje glorifikácia vojnových zločincov a popieranie genocídy, zločinov proti ľudskosti a vojnových zločinov, po tom, ako miestni aktéri nedokázali prijať návrh; odsudzuje a odmieta akýkoľvek pokus o nevykonanie tohto rozhodnutia; dôrazne odsudzuje všetky formy historického revizionizmu, popierania, bagatelizovania alebo glorifikácie vojnových zločinov vrátane nedodržiavania rozhodnutí medzinárodných a vnútroštátnych tribunálov; vyzýva na urýchlené vykonanie zmien a na účinné vyšetrovanie a stíhanie popierania genocídy;
26. opakuje, že popieranie genocídy, oslavovanie vojnových zločinov a vojnových zločincov a ohrozovanie regionálnej stability a zmierenia je v rozpore s európskymi hodnotami a ambíciami; v tejto súvislosti dôrazne odsudzuje poburujúce udalosti pri príležitosti „Dňa Republiky srbskej“ 9. januára 2022, ktoré sú v rozpore s ústavou Bosny a Hercegoviny; odsudzuje tiež znesvätenie pamätného cintorína partizánov v Mostare a vyzýva orgány, aby to dôkladne vyšetrili a postavili páchateľov pred súd;
Proces reforiem
27. naliehavo vyzýva politické subjekty Bosny a Hercegoviny, aby dosiahli pokrok v súdnych, volebných, administratívnych a hospodárskych reformách, ktoré sú potrebné na priblíženie krajiny k EÚ, a aby do tohto procesu zapojili občiansku spoločnosť; odsudzuje všetky pokusy o zastavenie týchto reforiem, čím by sa spomalil súlad Bosny a Hercegoviny s prístupovými kritériami EÚ a ohrozil prístup k financovaniu EÚ v rámci nástroja IPA III, ktoré musí byť založené na prísnych podmienkach a závisí od spolupráce rôznych orgánov;
28. zdôrazňuje, že financovanie z nástroja IPA III sa musí upraviť alebo dokonca pozastaviť v prípade výrazného zhoršenia alebo pretrvávajúceho nedostatočného pokroku v oblasti právneho štátu a základných práv vrátane boja proti korupcii a organizovanej trestnej činnosti, ako aj slobody médií, a vyzýva Komisiu, aby vypracovala usmernenia o jeho uplatňovaní v súlade s odporúčaniami osobitnej správy Európskeho dvora audítorov č. 01/2022; v tejto súvislosti vyzýva EÚ a krajiny západného Balkánu, aby vytvorili rámec pre účinnú spoluprácu s Európskou prokuratúrou;
29.
víta nedávne pozastavenie projektov koridoru Vc v Republike srbskej v hodnote 600 miliónov EUR a pripomína, že tieto finančné prostriedky sa pridelia až po úplnom návrate zástupcov Republiky srbskej do štátnych inštitúcií; vyzýva na dôkladné prehodnotenie a kontrolu všetkých projektov financovaných EÚ a pomoci, ktorá sa vzťahuje na Republiku srbskú a v jej rámci, vrátane makrofinančnej pomoci, s cieľom zmraziť priame a nepriame financovanie v prospech jej orgánov; konštatuje, že nemecká vláda sa rozhodla pozastaviť štyri projekty infraštruktúry v Republike srbskej v hodnote 105 miliónov EUR;
30. vyjadruje poľutovanie nad škodami a stratami na životoch spôsobenými silným zemetrasením, ktoré bolo 22. apríla 2022 v blízkosti mesta Stolac;
31. pripomína význam dodržiavania demokratickej zásady pravidelných volieb; zdôrazňuje význam konania spravodlivých, otvorených, transparentných a inkluzívnych volieb v roku 2022 podľa plánu a naliehavo vyzýva všetkých politických aktérov, aby sa zdržali výziev na blokádu volieb a umožnili občanom vyjadriť svoju demokratickú voľbu; žiada, aby Európsky parlament včas schválil právne predpisy týkajúce sa integrity volieb; pripomína a vyjadruje poľutovanie nad tým, že v dôsledku neustálych prieťahov pri prijímaní štátneho rozpočtu neboli včas zabezpečené finančné prostriedky na voľby; zdôrazňuje, že konanie dôveryhodných volieb a implementácia ich výsledkov sú kľúčovou črtou dobre fungujúcej demokracie a tiež podmienkou pre každú krajinu, ktorá sa uchádza o vstup do EÚ; víta rozhodnutie Úradu vysokého predstaviteľa zo 7. júna 2022, že plne využije svoj mandát, aby sa zaručili základné politické práva bosnianskych občanov na slobodné a spravodlivé voľby, a to prijatím potrebných rozpočtových prostriedkov, keďže tak národné orgány neurobili;